23 irakeres retssag mod danske myndigheder kan fortsætte, fastslår Østre Landsret mandag.

Forsvarsministeriet har ellers hævdet, at sagen er forældet. Denne påstand afviser landsretten og giver sagsøgerne medhold.

Irakerne har stævnet ministeriet med et krav om godtgørelse på 60.001 kroner.

De påstår, at danske soldater var medvirkende til, at de i 2004 blev udsat for tortur af irakisk politi.

Danske soldater havde taget dem til fange i "Operation Green Desert" og derefter overleveret dem til irakiske myndigheder.

Læs også : 23 irakere får fri proces til at søge erstatning fra Forsvarsministeriet

Når det gælder forældelse, er de tre landsdommere uenige. To, Ole Dybdahl og Peter Mørk Thomsen, mener, at der gælder helt særlige forhold, så man bør se bort fra de sædvanlige tidsfrister.

Irakerne er forholdsvist ressourcesvage personer. De har befundet sig i et særligt miljø, hvor deres reelle muligheder for at få advokathjælp til at rejse sagen har været begrænsede, fastslår disse to dommere.

Den psykiske lidelse, som flere af irakerne angiveligt lider af, kan have været medvirkende til, at den normale tidsfrist ikke er blevet overholdt, påpeger de.

Den tredje dommer mener derimod, at sagen er så speciel, at man ikke på forhånd kan afgøre, om den er forældet eller ej.

Landsretten understreger, at der med mandagens afgørelse ikke er taget stilling til, om Danmark faktisk er medansvarlig for den påståede umenneskelige behandling, som irakerne angiveligt blev udsat for.

• Sagen kort

• I oktober 2012 står den tidligere efterretningsofficer Anders Kærgaard frem i Ekstra Bladet med videooptagelser, der viser danske soldater se passivt til, mens irakiske sikkerhedsstyrker slår og sparker civile irakere under operation Green Desert i 2004.

• Kærgaard hævder samtidig, at den daværende øverstkommanderende for de danske styrker i Irak, bataljonschef John Dalby, kender til videoen.

• Bataljonschefen har ellers offentligt afvist, at der findes lyd- eller billedeoptagelser af overgrebene.

• Med videoen i hænde indleder Forsvarets Auditørkorps en efterforskning for pligtforsømmelse mod John Dalby, som altså nu er mistænkt for at have løjet. De nye oplysninger ændrer imidlertid ikke ved, at en eventuel sag mod de soldater, som overværede overgrebene, vil være strafferetlig forældet.

• Whistlebloweren Anders Kærgaard afviser dog at røbe, hvem der gav ham videooptagelserne, og hans påstand mod John Dalby kan derfor ikke underbygges. Det betyder, at Forsvarets Auditørkorps mandag 13. januar 2014 må indstille efterforskningen,

• 23 irakere har sideløbende forsøgt at køre en erstatningssag mod den danske stat. De hævder at være blevet slået og sparket under operation Green Desert. Sagen bliver dog afvist i 2013, hvorefter den i 2014 blev anlagt på ny.

• 22. august 2016 fastslår Østre Landsret, at irakernes sag kan fortsætte, selv om Forsvarsministeriet har hævdet, at sagen er forældet. Denne påstand afviser landsretten og giver sagsøgerne medhold. /ritzau/